Šeduvos herbas

Šeduvos herbas – pagrindinis Šeduvos miesto ir Šeduvos miesto seniūnijos (Radviliškio rajono savivaldybė) heraldinis atributas.

 Aprašas 

Skydo mėlyname lauke sidabrinis demonstruojantis erelis su kunigaikštiška kepure ant galvos. Karūnos lankai ir kryžius, erelio snapas ir kojos - auksiniai, liežuvis ir karūnos vidus - raudoni. Ereliui ant krūtinės uždėtas mėlynas skydelis su auksine heraldine lelija.

 Simbolika 

Erelis ir heraldinė lelija paimti iš Lenkijos karalienės ir Lietuvos didžiosios kunigaikštienės Liudvikos Marijos Gonzagos asmeninės heraldikos, kadangi XVII a. viduryje ATR valdovas Jonas Kazimieras atidavė Šeduvą valdyti savo žmonai Liudvikai Marijai. Baltas Mantujos erelis (kunigaikštienė buvo kilusi iš Mantujos kunigaikščių Gonzagų šeimos) simbolizuoja itališką Gonzagų giminės kilmę, heraldinė lelija – prancūziškąją Gonzagų šeimos šaką.Šeduvos miesto seniūnija. Radviliskis.lt (tikrinta 2025-08-22).

 Istorija 

Pirmasis herbas Šeduvai suteiktas 1654 m. birželio 25 d. Pakartotinai miesto teises ir herbą suteikė ATR valdovas Stanislovas Augustas 1792 m. kovo 19 d. privilegija Nr. 38.Šeduvos herbas privilegijoje. Archyvai.lt (tikrinta 2011-01-30).

Herbas buvo naudojamas iki XIX a. pradžios. 1876 m. buvo pateiktas naujo herbo projektas, tačiau jis buvo nepatvirtintas. Aptinkami ir kiti panašūs Šeduvos herbai.Piešinys. Lietuvos miestų herbai: Šeduva. Limis.lt (tikrinta 2025-08-22).Šeduvos herbas. Europeana.eu (tikrinta 2025-08-22).

Dabartinis Šeduvos herbas, sukurtas pagal išlikusius antspaudus ir piešinius, buvo patvirtintas 1994 m. gegužės 23 d. prezidento Algirdo Brazausko dekretu Nr. 298. Etaloną sukūrė Raimondas Miknevičius.

 Šaltiniai 

Herb
Kategorija:1994 m. patvirtinti Lietuvos gyvenviečių herbai
Kategorija:Radviliškio rajono savivaldybės gyvenviečių herbai
Kategorija:Lietuvos miestų herbai